**Aina Calvo Sastre**, nada en Palma en 1969, é unha política mallorquina pertencente ao Partido Socialista Obreiro Español.

Traxectoria
-----------

Residiu en Zaragoza por motivos laborais familiares até 1983, cando regresa a Palma. Cursou estudos en Glasgow primeiro como estudante de posgrao cunha bolsa Erasmus e, máis adiante, como profesora da Universidade de Strathclyde.

É Doutora en Pedagoxía e profesora do Departamento de Ciencias da Educación da Universidade das Illas Baleares en situación de servizos especiais; profesora visitante da Universidade de Edimburgo. En 2003 afíliase ao PSIB-PSOE, sendo elixida deputada no Parlamento das Illas Baleares. Formou parte do Ministerio de Asuntos Exteriores e de Cooperación como Subdirectora Xeral de Cooperación e Promoción Cultural da Axencia Española de Cooperación Internacional entre 2004 e 2006, cando é designada candidata do PSIB ao Concello de Palma. Nas eleccións municipais do 27 de maio de 2007 a súa candidatura queda en segundo lugar, pero consegue formar goberno grazas a un pacto con UM. Con todo, en febreiro de 2010 creba o pacto de goberno ao expulsar os concelleiros de UM tras ser sospeitosos de corrupción, gobernando o resto da lexislatura en minoría. Perdeu as eleccións municipais do 22 de maio de 2011, manténdose como portavoz do Grupo Municipal.

Durante o 38º Congreso do PSOE, formou parte do equipo de Carme Chacón na súa candidatura á secretaría xeral do PSOE, que foi derrotada pola de Alfredo Pérez Rubalcaba.

En marzo de 2012, dimite como secretaria xeral da Agrupación Socialista de Palma. Non obstante, tras a dimisión do seu sucesor, postúlase para dirixir de novo a agrupación local. O 6 de xullo de 2012 volve ser elixida secretaria xeral da Agrupación Socialista de Palma, obtendo o 64,7% dos votos fronte ao 35% do seu rival Jaume Garau.

En 2014 presentouse ás primarias para ser candidata do PSIB-PSOE á presidencia do Govern de les Illes Balears, que finalmente gañou Francina Armengol cun 54,58%. Calvo logrou un 45,65%.

Aina Calvo abandonou o concello de Palma nas eleccións de 2015 despois de oito anos, catro no goberno como alcaldesa e catro na oposición. En xullo de 2015 reincorporouse como profesora á Universidade das Illas Baleares.

En xullo de 2018 foi nomeada directora da Axencia Española de Cooperación Internacional para o Desenvolvemento (AECID), en substitución de Luis Tejada. Tomou posesión o 13 de xullo.

Cargos desempeñados
-------------------

* Deputada no Parlamento Balear (2003-2004)
* Concelleira no Concello de Palma (2007-2015)
* Alcaldesa de Palma (2007-2011)
* Secretaria xeral do PSOE de Palma (2008-2012)
* Portavoz do Grupo Socialista no Concello de Palma (2011-2015)
* Secretaria xeral da Agrupación Socialista de Palma (2007-2017)

|  |  |  |
| --- | --- | --- |
| Predecesor:**Catalina Cirer** | **Alcaldesa de Palma**2007-2011 | Sucesor:**Mateu Isern** |
| Predecesor:**José Hila Vargas** | **Portavoz do Grupo Socialista no Concello de Palma**2011-2015 | Sucesor:**Joan Ferrer** |

Notas
-----

1. ↑
2. ↑  "Portal Web AECID Aina Calvo, nueva Directora de la Agencia Española de Cooperación Internacional para el Desarrollo". *www.aecid.es* (en castelán). Arquivado dende o orixinal o 11 de maio de 2021. Consultado o 13 de xullo de 2018.
3. ↑  "Calvo toma posesión con Borrell". *Diario de Mallorca*. 14 de xullo de 2018.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Aina Calvo*** |

### Ligazóns externas

* Sitio web oficial Arquivado 02 de febreiro de 2022 en Wayback Machine.

|  |  |
| --- | --- |
| Control de autoridades | 
* Wd: Q793743
* WorldCat
* VIAF: 86991055
* BNE: XX1223653
* GEC: 0522495
* ISNI: 0000000121424628
* LCCN: no2010049066
* SUDOC: 160306620

 |